ПРОЕКТ!

 
Н А Р Е Д Б А
за обема на животновъдната дейност и местата за отглеждане на селскостопански животни на територията на община Троян

(приета с Решение  № …… /………………. г. на Общински съвет – Троян) 

РАЗДЕЛ I
ОБЩИ РАЗПОРЕДБИ

Чл. 1. Тази наредба определя обема на животновъдната дейност и местата за отглеждане на селскостопански животни в населените места на общината и в земите за земеделско ползване на нейната територия.
Чл. 2. (1) На територията на общината могат да се отглеждат селскостопански животни по смисъла на Закона за животновъдството (Обн., ДВ, бр. 65 от 08.08.2000 г., посл. изм., бр. 13 от 12.02.2019 г.), при спазване нормативната уредба по устройство на територията и всички ветеринарномедицински и зоохигиенни изисквания.
(2) Собственици на селскостопански животни са длъжни да ги отглеждат, съгласно изискванията на Закона за ветеринарномедицинската дейност (Обн., ДВ, бр. 87 от 01.11.2005 г., посл. изм., бр. 24 от 22.03.2019 г.) и Закона за защита на животните (Обн., ДВ, бр. 13 от 08.02.2008 г., посл. изм., бр. 17 от 23.02.2018 г.).


РАЗДЕЛ II
МЕСТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ

Чл. 3. (1) Собственици, които отглеждат селскостопански животни в личните си дворове в урбанизираните територии на населените места, са длъжни да се съобразяват с инфраструктурата на района и със зоохигиенните, ветеринарномедицинските и хигиенните изисквания.
(2) Стопанските сгради, в които се отглеждат животни се изграждат, разполагат и оборудват така, че да отговарят на условията съгласно чл. 44 и чл. 45 от ЗУТ.
Чл. 4. (1) Отглеждането на селскостопански животни се извършва в ограден двор, сгради или постройки отговарящи на следните минимални условия:
1. Водонепропускливи подове, позволяващи почистване, измиване и дезинфекция;
2. Дворове, позволяващи механично почистване и измиване;
3. Заустване на отпадъчните води – в торище или изгребна яма с бетонирана основа  и стени за отцеждане на тора.
(2) Собствениците на селскостопански животни са длъжни периодично да провеждат дезинфекция, дезинсекция и дератизация в помещенията и дворовете съгласно Наредба №1/05.01.2018 г. за условията и реда за извършване на дезинфекции, дезинсекции и дератизации на Министерството на здравеопазването и Министерството на земеделието, храните и горите (Обн.,  ДВ,  бр. 7  от  19.01.2018 г.).
Чл. 5. (1) Собствениците на селскостопански животни са длъжни да изградят и поддържат септични ями и торища в собствения си имот съобразно техническите и санитарно-хигиенните изисквания, на разстояние не по-малко от 3 м от границите на имота.
(2) Задължението по ал. 1 се отнася и за лицата, които отглеждат животни и птици извън урбанизираната територия на населените места в общината, съгласно изискванията на Наредба №44 за ветеринарномедицинските изисквания към животновъдните обекти (Обн., ДВ, бр. 41 от 19.05.2006 г., изм., ДВ, бр. 10 от 03.02.2012 г.).
Чл. 6. В населените места на община Троян и в земите за земеделско ползване на нейната територия се разрешава отглеждането на селскостопански животни в законни или търпими по смисъла на ЗУТ стопански постройки, които отговарят на санитарно-хигиенните, ветеринарномедицинските изисквания и на нормативните изисквания за опазване на околната среда.
Чл. 7. Кметовете или кметските наместници на съответното населено място:
1. Определят пасищата и местата за водопой в зависимост от епизоотичната обстановка, а при необходимост забраняват използването им.
2. Определят със заповед маршрутите за придвижване на животни до мерите и пасищата.
Чл. 8. (1) Придвижването на селскостопанските животни до терени за паша на територията на населените места в община Троян става само по маршрути, определени със заповед на кмета или кметския наместник на съответното населено място.
(2) Собствениците на селскостопански животни са длъжни да осигурят необходимите условия за безопасността на движението и недопускане на замърсяване при придвижване на животните по улиците и пътищата на територията на общината (когато липсва друга възможност за придвижване).
Чл. 9. Допуска се отглеждането на пчелни семейства в урегулирани поземлени имоти, предвидени за ниско жилищно строителство, както и извън регулационните граници на населените места – върху земеделски земи, земи и гори от горския фонд, собственост на държавата, общината, физически и юридически лица при спазване на изисквания на Закона за пчеларството.


РАЗДЕЛ III
ОБЕМ НА ЖИВОТНОВЪДНАТА ДЕЙНОСТ НА ТЕРИТОРИЯТА
 НА ОБЩИНА ТРОЯН

Чл. 10. За животновъдни обекти, намиращи се в съществуващите сгради на бившите стопански дворове се прилага от състоянието между сградите и бройките, в съответствие с изискванията на Наредба №44 за ветеринарномедицинските изисквания към животновъдните обекти.
Чл. 11. (1) Във всички зони и райони на град Троян, определени съгласно Решение №345 от 17.09.2009 г. на Общински съвет – Троян, се забранява отглеждане на селскостопански животни в междублоковите пространства. 
(2) В първа зона на гр. Троян се забранява отглеждането на селскостопански животни.    
(3) Във  втора зона на гр. Троян се разрешава отглеждането в собствени дворни места само на следните видове и брой селскостопански животни:
1. Овце и кози – до 3 броя и приплодите от тях до 6-месечна възраст;
2. Птици (кокошки, патки, гъски, пуйки), отглеждани на закрито – до 5 броя; 
3. Пчелни семейства – до 3 броя.
(4) В трета зона на гр. Троян се разрешава отглеждането в собствени дворни места само на следните видове и брой селскостопански животни:
1. Еднокопитни и едри преживни животни (коне, магарета, мулета, катъри, волове, крави, биволи) – не повече от 1 брой; 
2.Овце и кози – до 3 броя и приплодите от тях до 6-месечна възраст;
3. Прасета за угояване – 1 брой;
4. Птици (кокошки, патки, гъски, пуйки), отглеждани на открито – до 10 броя; 
5. Зайкини-майки – до 2 броя с приплодите им до 2-месечна възраст, зайци за угояване – до 10 броя;
6. Пчелни семейства – до 4 броя.
(5) В четвърта зона на гр. Троян се разрешава отглеждането в собствени дворни места само на следните видове и брой селскостопански животни:
1. Еднокопитни (коне, магарета, мулета, катъри) – до 2 броя с приплодите им до 2-годишна възраст;
2. Едри преживни животни – крави – до 2 броя с приплодите им до 2-годишна възраст; телета за угояване – до 3 броя;
3. Овце и кози – до 5 броя и приплодите от тях до 5-месечна възраст и шилета – до 10 броя; 
4. Прасета за угояване –  1 брой;
5. Птици (кокошки, патки, гъски, пуйки), отглеждани на открито – до 20 броя; 
6. Зайкини-майки – до 5 броя с приплодите им до 2-месечна възраст или зайци за угояване – до 20 броя;
7. Пчелни семейства – до 5 броя.
(6) На територията на съставните села на община Троян за лични нужди могат да се отглеждат (затворено) домашни животни и птици върху собствен имот в регулационните граници на населеното място в количество, както следва:
1. Еднокопитни (коне, магарета) – до 3 броя и приплодите им до 1-годишна възраст;
2. Едри преживни животни – до 3 броя и приплодите им до 1-годишна възраст;
3. Дребни преживни животни (овце, кози) – до 10 броя и приплодите им до 6-месечна възраст;
4. Прасета за угояване – до 5 броя;
5. Възрастни птици, независимо от вида –  до 50 броя;
6. Бройлери или подрастващи птици, независимо от вида – до 100 броя;
7. Зайкини-майки – до 10 броя с приплодите им или зайци за угояване – до 20 броя;
Чл. 12. Броят на отглежданите животни в стопанските сгради в населените места в община Троян се определя конкретно за всеки случай на базата на необходимата площ за съответния вид, съгласно Наредба №44 за ветеринарномедицинските изисквания към животновъдните обекти, но не повече от определените в чл. 11 брой животни. 
Чл. 13. Извън регулационните граници и урбанизираните територии на населените места се разрешава отглеждането над определения в чл. 11 брой на всички видове селскостопански животни, както и охлюви и калифорнийски червеи, съгласно Наредба №44 за ветеринарномедицинските изисквания към животновъдните обекти, след разрешение на съответните административни органи (ОДБХ, РИОСВ, РЗИ, Община и др.) и при спазване на отстоянията от населеното място, определени в Приложение №1.


РАЗДЕЛ IV
АДМИНИСТРАТИВНОНАКАЗАТЕЛНИ РАЗПОРЕДБИ

Чл. 14. Забранява се:
1. Отглеждането на селскостопански животни, охлюви и калифорнийски червеи в стопански постройки, в които не може да се осигурят санитарно-хигиенните, ветеринарномедицинските изисквания за отглеждане на съответния вид животни, на нормативните изискванията за опазване на околната среда и които не са регистрирани и вписани като животновъдни обекти по реда на Закона за ветеринарномедицинската дейност.
2. Придвижване на неидентифицирани селскостопански животни в населените места на община Троян.
3. Отглеждането на селскостопански животни в селскостопански сгради, разположени на разстояние по-малко от 6 метра от жилищни сгради в съседни поземлени имоти и на по-малко от три метра от границата на имота, при липса на нотариално заверени декларации за съгласие от съседите.
4. Отглеждането на селскостопански животни в жилищни сгради.
5. Отглеждането за лични нужди на селскостопански животни в имоти, граничещи с детски градини и училища.
6. Изграждането и експлоатацията на животновъдни обекти:
6.1. До всички водоизточници за питейни и битови нужди и водоснабдителни съоръжения, отстоящи на разстояние по-малко от 200 м от дренажните кладенци;
6.2. На територията на всички природозащитни обекти и естествени местообитания на защитени от закона растителни и животински съобщества, както и охранителната ивица от 700 м около тях;
6.3. На територията на регистрираните исторически и археологически паметници на културата.
7. Отглеждането и пашата на селскостопански животни в обществени озеленени площи на урбанизираните територии, в това число всички паркове, градини, улично озеленяване, извънселищно озеленяване и паркове, гробищни паркове, на територията на спортни обекти, в междублоковите пространства, в дворовете на здравни заведения, училища, детски градини и детски ясли и заведения за социални грижи.
8. Отглеждането и пашата на животни и птици на разстояние по-малко от 500 метра от границите на регионалното депо за неопасни отпадъци.
9. Безстопанствено движение на селскостопански животни (говеда, биволи, овце, кози, еднокопитни, свине, птици, зайци, както и каракачанско куче и българско овчарско куче, отглеждани със селскостопанско предназначение) в строителните граници на населените места от общината, придвижването на болни от заразни и паразитни болести животни през населените места, освен в случаите, когато е разпоредено от ветеринарномедицинските органи.
10. Извеждането на стада от животни за паша, извън определения със заповед на кмета или кметския наместник на населеното място маршрут.
11. Навлизането на селскостопански животни и птици в частни урегулирани поземлени имоти и земеделски имоти (градини, ливади, овощни насаждения), с което се застрашава собствеността на гражданите и земеделската продукция.
12. Изхвърлянето на трупове на умрели животни на обществени места и в съдовете за битови отпадъци.
13. Изхвърлянето на оборски тор, торова течност и животински екскременти в съдовете за събиране на битови отпадъци и върху обществени площи в границите на населените места.
14. Натрупването на оборски тор в постройките за отглеждане на животни и прилежащата към тях свободна дворна площ за разходка.
Чл. 15. Контрол по изпълнение изискванията на тази наредба се осъществява от упълномощени от кмета на общината длъжностни лица и от органите на РУ „Полиция“. При установяване на нарушения, същите съставят актове за установяване на административни нарушения.
Чл. 16. (1) Контролните органи по чл. 15 от настоящата наредба извършват проверки по постъпили писмени заявления, жалби и сигнали за нарушения на наредбата, подадени от държавни органи, физически и юридически лица, като за целта могат да бъдат канени и представители на ОДБХ, РИОСВ, ОД на МВР и др., както и да се самосезират за нарушения по наредбата.
(2) При констатиране на нарушения по тази наредба контролните органи:
1. Съставят констативни протоколи и дават предписания със срокове и отговорници за отстраняването им.
2. Съставят актове за установяване на административни нарушения по реда на Закона за административните нарушения и наказания (ЗАНН).
(3) Въз основа на съставените актове за установени административни нарушения се издават наказателни постановления от кмета на община Троян или упълномощен от него заместник-кмет.
(4) Административно-наказателното производство се осъществява по реда на ЗАНН. Издадените наказателни постановления се обжалват по реда на същия закон.
Чл. 17. На нарушителите на разпоредбите на настоящата наредба на физическите лица се налагат глоби, а на юридическите лица имуществени санкции, както следва:
1. За констатирани нарушения на чл. 4 или чл. 5, нарушителят се наказва с глоба в размер от 30 лв. до 100 лв. или имуществена санкция от 50 лв. до 150 лв.
2. За констатирани нарушения по раздел III нарушителят се наказва с глоба в размер от 50 лв. до 200 лв. или имуществена санкция от 100 лв. до 300 лв.
3. За констатирани нарушения на чл. 14, т. 1 до т. 11 включително нарушителят се наказва с глоба в размер от 30 лв. до 100 лв., или имуществена санкция от 50 лв. до 150 лв.
4. За констатирани нарушения на чл. 14, т. 12 до т. 14 включително нарушителят се наказва с глоба в размер от 50 лв. до 100 лв., или имуществена санкция от 50 лв. до 150 лв., като заплаща и обезщетение за увредената или унищожена земеделска продукция по актуални пазарни цени.
Чл. 18. За нарушения на разпоредбите на настоящата наредба извън посочените в чл. 14 нарушения, на нарушителят се налага глоба в размер от 20 лв. до 50 лв. или имуществена санкция от 50 лв. до 150 лв.
Чл. 19. (1) За нарушение на настоящата наредба, освен наложените санкции, нарушителят се задължава в определен срок да отстрани последиците от нарушението.
(2) При неотстраняване на последиците в срока, същите се отстраняват от общината, за сметка на нарушителя.
Чл. 20. За повторно извършено нарушение, размерът на глобата, съответно имуществената санкция, е в двоен размер спрямо размера на предходно наложената. 


ДОПЪЛНИТЕЛНИ РАЗПОРЕДБИ

§ 1. По смисъла на наредбата:
1. „Идентификация на животно“ е характеризирането му по неговата маркировка, паспортни и регистрационни данни;
2. „Селскостопански животни“ са говеда, биволи, овце, кози, еднокопитни, свине, птици, зайци, пчелни семейства и копринена пеперуда, отглеждани и развъждани със стопанска цел, както и каракачанско куче и българско овчарско куче, отглеждани със селскостопанско предназначение. 
3. „Повторно“ е нарушението, извършено в едногодишен срок от влизането в сила на наказателното постановление, с което на лицето е наложено наказание за същия вид нарушение.
4. „Дезинсекции“ са методи и средства за унищожаване на вредните членестоноги – паразити и преносители на инфекциозни и инвазионни болести по хората и животните.
5. „Дезинфекции“ са методи и средства за обезвреждане или редуциране броя на патогенните микроорганизми във външната среда.
6. „Дератизации“ са методи и средства за унищожаване на гризачи – резервоари на инфекции, и вредители на селскостопанско и друго имущество.


ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. Настоящата наредба се издава на основание чл. 133, ал. 1 от Закона за ветеринарномедицинската дейност и чл. 21, ал. 2 от ЗМСМА и влиза в сила от датата на приемането ѝ.
§ 3. С глоба е предвидена санкция за физически лица. На фирми и юридически лица по силата на тази наредба е предвидена имуществена санкция.
§ 4. Привеждането на личните стопанства в съответствие с изискванията на тази наредба да се извърши в тримесечен срок от влизането й в сила.
§ 5. Настоящата наредба е приета с Решение №………/………… на Общински съвет – Троян и отменя Наредба за реда и условията при отглеждане на селскостопански животни на територията на община Троян, приета с Решение на Общински съвет – Троян №360/30.05.2013 г., Протокол №23/30.05.2013 г.


Приложение №1 
към чл.14

	Категория животновъдни обекти
	Брой животни
	Необходимо минимално разстояние до най-близката граница на урбанизираната територия

	
	
	

	Еднокопитни
	От 3 до 5
	5 м

	Едри преживни животни
(Говедовъдни и кравеферми)
	От 3 до 10
	5 м

	Дребни преживни животни
(Овцеферми и козеферми)
	От 10 до 50
	5 м

	Ферма за бройлери или подрастващи птици, независимо от вида на закрито
	От 100 до 500
	5 м

	Възрастни птици независимо от вида на закрито
	От 50 до 200
	5 м

	Свинеферми тип Б и тип А
	От 2 до 50
	5 м

	Зайцеферма
	От 10 до 20
	5 м

	
	
	

	Еднокопитни
	От 5 до 10
	50 м

	Едри преживни животни
(Говедовъдни и кравеферми)
	От 10 до 50
	50 м

	Дребни преживни животни
(Овцеферми и козеферми)
	От 50 до 100
	50 м

	Ферма за бройлери или подрастващи птици, независимо от вида на закрито
	От 500 до 2000
	50 м

	Възрастни птици независимо от вида на закрито
	От 200 до 500
	50 м

	Свинеферми тип А
	От 50 до 100
	50 м

	Зайцеферма
	От 20 до 50
	50 м

	
	
	

	Еднокопитни
	От 10 до 50
	100 м

	Едри преживни животни
(Говедовъдни и кравеферми)
	От 50 до 100
	100 м

	Дребни преживни животни
(Овцеферми и козеферми)
	От 100 до 200
	100 м

	Ферма за бройлери или подрастващи птици, независимо от вида на закрито
	От 2000 до 4000
	100 м

	Възрастни птици независимо от вида на закрито
	От 500 до 1000
	100 м

	Свинеферми тип А и индустриални
	От 100 до 500
	100 м

	Зайцеферма
	От 50 до 100
	100 м

	
	
	

	Еднокопитни
	Над 50
	300 м

	Едри преживни животни
(Говедовъдни и кравеферми)
	От 100 до 500
	300 м

	Дребни преживни животни
(Овцеферми и козеферми)
	От 200 до 500
	300 м

	Ферма за бройлери или подрастващи птици, независимо от вида на закрито
	От 4000 до 10000
	300 м

	Възрастни птици независимо от вида на закрито
	От 1000 до 3000
	300 м

	Свинеферми тип А и индустриални
	От 500 до 1000
	300 м

	Зайцеферма
	Над 100
	300 м

	
	
	

	Едри преживни животни
(Говедовъдни и кравеферми)
	Над 500
	500 м

	Дребни преживни животни
(Овцеферми и козеферми)
	Над 2000
	500 м

	Ферма за бройлери или подрастващи птици, независимо от вида на закрито
	Над 10000
	500 м

	Възрастни птици независимо от вида на закрито
	Над  3000
	500 м

	Свинеферми  индустриални
	Над 1000
	500 м

МОТИВИ
към проекта за НАРЕДБА ЗА ОБЕМА НА ЖИВОТНОВЪДНАТА ДЕЙНОСТ И МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА ТРОЯН

1. Причини, които налагат приемането на предложения Проект:
В изпълнение на разпоредбата на чл. 133, ал. 1 от Закона за ветеринарномедицинската дейност (Обн., ДВ, бр. 87 от 01.11.2005 г., посл. изм., бр. 24 от 22.03.2019 г.) общинските съвети трябва да определят с наредба обема на животновъдната дейност и местата за отглеждане на селскостопански животни по смисъла на Закона за животновъдството на територията на съответната община.

2. Цели, които се поставят:
Целта е да се създадат условия и предпоставки за устойчиво развитие на животновъдството, хармонично развитие на животновъдството с цел опазване на околната среда и здравето на хората и животните, както и ефективно управление и контрол от страна на местната администрация и териториалните държавни органи за спазване изискванията на нормативните и поднормативните актове, уреждащи отношенията в сферата на животновъдството. Постигане публичност и прозрачност на информацията.

3. Финансовите и други средства, необходими за прилагане на новата уредба:
Предложеният проект не изисква допълнителни средства за настоящата и следващите бюджетни години.

4. Очаквани резултати:
С приемането на Наредба за обема на животновъдната дейност и местата за отглеждане на селскостопански животни на територията на община Троян се постига обективност, прозрачност и справедливост при определяне обема на животновъдната дейност и местата за отглеждане на селскостопански животни на територията на общината.

5. Съответствие с правото на Европейския съюз:
Предлаганият проект на наредбата е в пълно съответствие с европейското законодателство, спазвайки в пълнота разпоредбите и целите на националното и местно законодателство.

